Zápisnica
zo štvrtého zasadnutia Rady vlády Slovenskej republiky pre ľudské práva,
národnostné menšiny a rodovú rovnosť
Úrad vlády SR, Bratislava, 21. novembra 2011 o 14.00 hod., miestnosť č. 004

Prítomní (vrátane zúčastnených v zastúpení ospravedlnených členov a členiek rady): viď podľa priloženej prezenčnej listiny.
Ospravedlnení: viď podľa priloženej prezenčnej listiny.

Program rokovania:

1.	Otvorenie, schvaľovanie navrhnutého programu rokovania.
2.	Informácia o:
a)	priebehu a záveroch tretieho zasadnutia Výboru pre národnostné menšiny a etnické skupiny, 
b)	priebehu a záveroch druhého zasadnutia Výboru pre seniorov, 
c)	priebehu a záveroch druhého zasadnutia Výboru pre osoby so zdravotným postihnutím, 
d)	priebehu a záveroch druhého zasadnutia Výboru pre rodovú rovnosť.
3.	Schvaľovanie dodatkov štatútov výborov:
a)	Výboru pre národnostné menšiny a etnické skupiny,
b)	Výboru pre rodovú rovnosť.
4.	Návrh nariadenia vlády SR, ktorým sa mení a dopĺňa nariadenie vlády SR č. 221/1999 Z. z., ktorým sa vydáva zoznam obcí, v ktorých občania patriaci k národnostnej menšine tvoria najmenej 20 % obyvateľstva.
5.	Prerokovanie odporúčaní pracovnej skupiny rady smerujúcich ku špecifikácii kritérií voľby osoby verejného ochrancu práv, uvedených v § 4 ods. 2 písm. c) zákona č. 564/2001 Z. z. o verejnom ochrancovi práv, v súvislosti s nadchádzajúcou voľbou verejného ochrancu práv.
6.	Informácia o stave ratifikácie vybraných medzinárodných dohovorov.
7.	Informácia o príprave tretej periodickej správy o implementácii Európskej charty regionálnych alebo menšinových jazykov v SR.
8.	Informácia o Stratégii integrácie Rómov do roku 2020.
9.	Informácia o schválenom Návrhu na vypracovanie celoštátnej stratégie ochrany a podpory ľudských práv v Slovenskej republike.
10.	Prerokovanie otvorených otázok Štatútu Rady vlády Slovenskej republiky pre ľudské práva, národnostné menšiny a rodovú rovnosť a zaujatie stanoviska rady.
11.	Informácia o odporúčaniach pracovnej skupiny rady s názvom Riadiaci výbor ERAS 2012 k Európskemu roku 2012 pre štátnu správu, územnú samosprávu, sociálnych partnerov, mimovládne neziskové organizácie a vedecko-výskumné inštitúcie.
12.	Návrh pána Branislava Mamojku na schválenie vyhlásenia SR, ktorým sa považuje za viazanú článkom 15 ods. 3 Európskej sociálnej charty (revidovanej) Rady Európy z roku 1996. 
13.	Rôzne: 
a) Návrh poslancov Národnej rady Slovenskej republiky Ľudovíta Kaníka, Kamila Homoľu, Štefana Kužmu a Ondreja Mateja na vydanie zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.

b) Žiadosť adresovaná rezortu školstva ohľadom výzvy na predkladanie projektov v schéme 3.2 Zvyšovanie vzdelanostnej úrovne osôb s osobitými vzdelávacími potrebami, ktorá bola v harmonograme výziev na rok 2011 plánovaná na zverejnenie v novembri 2011. 

c) Návrh uznesenia rady k nadviazaniu odbornej spolupráce Odboru riadenia a implementácie finančného mechanizmu EHP a NFM ÚV SR (finančný mechanizmus Európskeho hospodárskeho priestoru a Nórsky finančný mechanizmus) s Pracovnou skupinou „Násilie páchané na ženách“ Výboru pre rodovú rovnosť a mimovládnymi organizáciami pôsobiacimi v oblasti rodovo podmieneného násilia a ľudských práv žien, v oblasti obsahového zamerania prioritnej oblasti: Rodovo podmienené násilie (Finančný mechanizmus EHP a Nórsky finančný mechanizmus 2009 – 2014 ).

14.	Záver.

Zhrnutie rokovania v rámci jednotlivých bodov:

BOD 1: 

1/ Podpredseda vlády SR pre ľudské práva a národnostné menšiny Rudolf Chmel privítal všetkých zúčastnených a otvoril v poradí štvrté zasadnutie Rady vlády Slovenskej republiky pre ľudské práva, národnostné menšiny a rodovú rovnosť (ďalej len „rada“). 
2/ V úvode rokovania zhrnul najdôležitejšie skutočnosti súvisiace s mandátom a činnosťou rady od jej ostatného zasadnutia.
3/ Na základe odporúčania rady vláda SR na svojom rokovaní dňa 2. novembra 2011 schválila členstvo Slovenskej republiky v Európskej agentúre pre rozvoj špeciálneho vzdelávania od roku 2012. Členstvo v tejto organizácii Slovensku umožní byť súčasťou medzinárodnej odbornej komunity venujúcej sa otázke vzdelávania žiakov so špeciálnymi vzdelávacími potrebami a poskytne priestor pre formulovanie spoločných stratégií pre rozvoj inkluzívneho vzdelávania. Slovenská republika bude do agentúry nominovať člena/členku zboru reprezentantov a národného koordinátora/národnú koordinátorku, ktorí budú zodpovedať za realizáciu úkonov a koordinovanie plnenia úloh súvisiacich s členstvom Slovenskej republiky v tejto organizácii.  Uvedení dvaja hlavní reprezentanti budú nominovaní po dohode ministra školstva, vedy, výskumu a športu SR a podpredsedu vlády SR pre ľudské práva a národnostné menšiny. Na zasadnutiach expertných skupín by sa mali zúčastňovať zástupcovia Pracovnej skupiny pre inkluzívne vzdelávanie, pôsobiacej v rámci rady.
4/ Už v duchu členstva SR v agentúre sa dňa 8. novembra 2011 pod záštitou podpredsedu vlády SR pre ľudské práva a národnostné menšiny konala medzinárodná konferencia „Predpoklady inkluzívneho vzdelávania na Slovensku“, na ktorej sa zúčastnil aj riaditeľ agentúry pán Cor Meijer. Úrad vlády SR organizoval toto podujatie spoločne s mimovládnymi organizáciami Amnesty International Slovensko, Člověk v tísni Slovensko a Inštitút pre dobre spravovanú spoločnosť. Inkluzívne vzdelávanie sa chápe ako právo každého jednotlivca na prístup ku vzdelaniu čo najvyššieho stupňa a kvality, založenému na morálnych hodnotách, pri ktorom škola rešpektuje individuálne osobitosti človeka a osobitosti prameniace z jeho príslušnosti k určitej skupine, a výsledkom vzdelávania je jeho plnohodnotné začlenenie – teda inklúzia – do spoločenského, hospodárskeho a kultúrneho života. Vzdelanie je prostriedkom rozvoja ľudskej osobnosti, a zároveň je aj hlavným zdrojom generujúcim bohatstvo celej  spoločnosti. Preto investície do vzdelania sú najlepšími dlhodobými investíciami, ktoré štát a spoločnosť môžu urobiť. Otázke práva na vzdelanie, ako aj činnosti Pracovnej skupiny pre inkluzívne vzdelávanie chce naďalej venovať sústredenú pozornosť. Bol by rád, keby sa k tejto veci postavili rovnako aj rada a vláda SR, ktorá vzíde z najbližších volieb.
5/ Rada sa na svojom predchádzajúcom zasadnutí uzniesla, že v súvislosti s nadchádzajúcou voľbou osoby verejného ochrancu práv zaujme stanovisko ku kritériám jeho voľby. Na základe zákona o verejnom ochrancovi práv skupina expertiek a expertov rady vypracovala podrobnejšie kritériá, ktoré by mala osoba ombudsmana spĺňať. Tieto kritériá by sa mali schváliť v podobe odporúčania, ktoré budú postúpené NR SR. (Termín na predkladanie návrhov kandidátov/kandidátok na funkciu verejného ochrancu práv bol predsedom NR SR Pavlom Hrušovským stanovený na 25. novembra 2011 a samotná voľba by sa mala uskutočniť 7. decembra 2011.)
6/ Predmetom ostatného rokovania rady 10. októbra 2011 boli – okrem iného – aj poslanecké návrhy novely zákona o rodičovskom príspevku a novely zákona o príspevku pri narodení dieťaťa, ktoré boli zaradené do programu na návrh členky rady, pani Janky Debrecéniovej. K návrhom rada prijala uznesenie č. 28, ktoré bolo následne 11. októbra 2011 listom podpredsedu vlády SR pre ľudské práva a národnostné menšiny postúpené vtedajšiemu predsedovi NR SR Richardovi Sulíkovi. Kanceláriou predsedu NR SR bol list postúpený na Výbor pre financie a rozpočet,  Ústavnoprávny výbor,  Výbor pre sociálne veci a Výbor pre ľudské práva a národnostné menšiny. Poslanecké návrhy sú v súčasnosti v druhom čítaní. Uznesenie rady bolo doručené aj kancelárii predsedníčky vlády SR.
7/ Rada sa na rokovaní taktiež oboznámila s poslaneckým návrhom novely stavebného zákona a s pripomienkami Úradu splnomocnenca vlády SR pre rómske komunity k predmetnému návrhu. V tejto súvislosti prítomných informoval, že poslanci NR SR Ľudovít Kaník, Kamil Homoľa, Štefan Kužma a Ondrej Matej doručili do NR SR 10. 11. 2011 prepracovaný návrh novely stavebného zákona. Tento nový návrh bol doručený členkám a členom rady elektronicky. Vyjadrí sa k nemu Úrad splnomocnenca vlády SR pre rómske komunity v bode Rôzne.
8/ Začiatkom decembra 2011 bude do Bruselu zaslaná Stratégia začleňovania rómskych komunít v Slovenskej republike. Materiál, ktorý je v pripomienkovacom konaní a vláda SR by ho mala schváliť o dva týždne, predstaví splnomocnenec vlády SR pre rómske komunity.
9/ V súvislosti s novelizáciou zákona o používaní jazykov národnostných menšín vyplynula podpredsedovi vlády SR pre ľudské práva a národnostné menšiny úloha predložiť vláde SR na schválenie návrh nariadenia, ktorým sa určí zoznam označení príslušných obcí v jazyku jednotlivých národnostných menšín. Návrh nariadenia je výsledkom trpezlivej a detailnej práce úradu podpredsedu vlády SR a dlhej série konzultácií s odborníkmi, zástupcami jednotlivých menšín a samospráv v obciach, kde žijú. Predkladaný zoznam koriguje niektoré chyby a nedostatky, ktoré boli obsiahnuté v zozname priloženom k zákonu o označovaní obcí v jazyku národnostných menšín z roku 1994. Materiál už bol schválený Výborom pre národnostné menšiny a etnické skupiny vo forme zásadného stanoviska, preto ho rada berie na vedomie. Medzirezortné pripomienkové konanie k tomuto materiálu bolo ukončené minulý týždeň a na tento týždeň boli zvolané rozporové konania s rezortmi vnútra a kultúry. Nariadenie by malo byť schválené do konca roka, aby sa novelizácia zákona mohla čím skôr premietnuť do praxe.
10/ Vláda SR na svojom rokovaní dňa 16. novembra 2011 schválila materiál „Návrh na vypracovanie celoštátnej stratégie ochrany a podpory ľudských práv v Slovenskej republike“. Vypracovanie a predloženie zámeru stratégie sa uskutočnilo na základe uznesení rady z 27. júna 2011 a 27. septembra 2011. Pripravovaný dlhodobý program ochrany a podpory ľudských práv – ktorý má byť predložený vláde SR v septembri 2012 – by mal slúžiť ako významný referenčný materiál pri tvorbe a implementácii ľudskoprávnych politík, ktoré majú silný prierezový charakter. Môže slúžiť aj ako významný referenčný materiál pri plnení spravodajských povinností voči medzinárodným zmluvným a monitorovacím orgánom. Podpredseda vlády SR vyjadril presvedčenie, že práve v časoch ekonomickej krízy a politických turbulencií musí mať štát a spoločnosť úplne jasno v otázkach ľudskej dôstojnosti, spravodlivosti a rovnosti. 
11/ Jedným z významných medzníkov na ceste k vypracovaniu stratégie bude aj medzinárodná konferencia, ktorú plánuje organizovať v Bratislave v dňoch 5. – 6. decembra 2011 s názvom „Ľudské práva – späť k podstate“. Cieľom konferencie je oživiť v slovenskej spoločnosti rozpravu o fundamentálnych otázkach, týkajúcich sa pôvodu a podstaty ľudských práv, s osobitným zreteľom na otázky ich implementácie a vymáhateľnosti. Konferencia bude spojená s odovzdávaním Ceny podpredsedu vlády SR pre ľudské práva a národnostné menšiny pri príležitosti Dňa ľudských práv. Cena bude v zmysle štatútu odovzdaná fyzickým alebo právnickým osobám za významný prínos v oblasti ochrany a podpory ľudských práv. Na konferenciu, ako aj galavečer spojený s odovzdávaním cien boli pozvaní členovia a členky rady.
12/ Pristúpil k schvaľovaniu, resp. doplneniu navrhovaného programu rokovania, ktorý bol zaslaný elektronicky. 
13/ Informoval, že sekretariátu rady bol doručený návrh podpredsedu Výboru pre osoby so zdravotným postihnutím, pána Branislava Mamojku, na doplnenie programu o bod týkajúci sa Návrhu na schválenie vyhlásenia SR, ktorým sa považuje za viazanú článkom 15 ods. 3 Európskej sociálnej charty (revidovanej) Rady Európy z roku 1996. Uvedený návrh bol predmetom rokovania Výboru pre osoby so zdravotným postihnutím dňa 10. novembra 2011, ktorý k nemu prijal uznesenie. Navrhol ho zaradiť do programu rokovania rady.
14/ Do bodu Rôzne navrhol zaradiť žiadosť adresovanú rezortu školstva ohľadom výzvy na predkladanie projektov v schéme 3.2 Zvyšovanie vzdelanostnej úrovne osôb s osobitými vzdelávacími potrebami, ktorá bola v harmonograme výziev na rok 2011 plánovaná na zverejnenie v novembri 2011,  ktorú predstaví p. Mamojka.
15/ Požiadal členky a členov rady o vecné návrhy, aby bolo rokovanie rady čo najefektívnejšie. Odovzdal slovo p. Kálmánovi Petőczovi, generálnemu riaditeľovi Sekcie ľudských práv a rovnakého zaobchádzania.

Kálmán Petőcz, generálny riaditeľ Sekcie ľudských práv a rovnakého zaobchádzania, Úrad vlády SR
Vyzval na prípadné doplnenie programu rokovania.

Adriana Mesochoritisová, podpredsedníčka Výboru pre rodovú rovnosť
Do bodu Rôzne navrhla zaradiť návrh uznesenia rady k nadviazaniu efektívnej odbornej spolupráce Odboru riadenia a implementácie finančného mechanizmu EHP a NFM ÚV SR (finančný mechanizmus Európskeho hospodárskeho priestoru a Nórsky finančný mechanizmus) s Pracovnou skupinou „Násilie páchané na ženách“ Výboru pre rodovú rovnosť a mimovládnymi organizáciami pôsobiacimi v oblasti rodovo podmieneného násilia a ľudských práv žien, v oblasti obsahového zamerania prioritnej oblasti: Rodovo podmienené násilie (Finančný mechanizmus EHP a Nórsky finančný mechanizmus 2009 – 2014).

Jozef Šimko, generálny riaditeľ Sekcie verejnej správy, Ministerstvo vnútra SR
Navrhol vypustiť bod 4 rokovania, pokiaľ nebude ukončené medzirezortné pripomienkové konanie, resp. rozporové konanie, z dôvodu zásadnej pripomienky Ministerstva vnútra SR.

Natália Cehláriková, štátna tajomníčka, Ministerstvo kultúry SR
Informovala, že rezort kultúry predložil 8 zásadných pripomienok k predmetnému návrhu. Z uvedeného dôvodu by bolo vhodnejšie absolvovať rozporové konania a následne prerokovať uvedený materiál.

Oľga Pietruchová, riaditeľka Odboru rodovej rovnosti a rovnosti príležitostí a tajomníčka Výboru pre rodovú rovnosť
Do programu rokovania rady navrhla zaradiť bod týkajúci sa schválenia Dodatku č. 2 k Štatútu Výboru pre rodovú rovnosť.

Kálmán Petőcz, generálny riaditeľ Sekcie ľudských práv a rovnakého zaobchádzania, Úrad vlády SR
Výbor pre národnostné menšiny a etnické skupiny k bodu 4 už prijal zásadné stanovisko. V zmysle štatútu rady môžu výbory v oblasti svojej vecnej pôsobnosti prijímať zásadné stanoviská, ktoré sú pre radu záväzné. Ide o vec bezprostredne sa týkajúcu národnostných menšín a rada môže uvedené zásadné stanovisko výboru vziať na vedomie, nie ho prehodnotiť. Medzirezortné pripomienkové konanie prebieha podľa legislatívnych pravidiel vlády SR.

Návrh programu bol schválený s doplnením navrhovaných bodov.

BOD 2a,b,c,d:

Pavel Traubner, podpredseda Výboru pre národnostné menšiny a etnické skupiny
-	informoval o priebehu a záveroch rokovania výboru zo dňa 14.11.2011 (Príloha č. 1).

Lívia Jurová, tajomníčka Výboru pre seniorov
-	informovala o priebehu a záveroch rokovania výboru zo dňa 10.11.2011 (Príloha č. 2).

Mária Homolová, tajomníčka Výboru pre osoby so zdravotným postihnutím
-	informovala o priebehu a záveroch rokovania výboru zo dňa 10.11.2011 (Príloha č. 3).

Oľga Pietruchová, riaditeľka Odboru rodovej rovnosti a rovnosti príležitostí a tajomníčka Výboru pre rodovú rovnosť
-	informovala o priebehu a záveroch rokovania výboru zo dňa 10.11.2011 (Príloha č. 4).

Rada vzala  na vedomie uvedené informácie.

BOD 3a,b:

Milica Jančulová, tajomníčka, Sekcia ľudských práv a rovnakého zaobchádzania, Úrad vlády SR
-	informovala o Dodatku č. 2 k štatútu Výboru pre národnostné menšiny a etnické skupiny.

Rada schválila Dodatok č. 2 k štatútu Výboru pre národnostné menšiny a etnické skupiny (Uznesenie č. 29).

Oľga Pietruchová, riaditeľka Odboru rodovej rovnosti a rovnosti príležitostí a tajomníčka Výboru pre rodovú rovnosť
-	informovala o Dodatku č. 2 k štatútu Výboru pre rodovú rovnosť.

Rada schválila Dodatok č. 2 k štatútu Výboru pre rodovú rovnosť (Uznesenie č. 30).

BOD 4:

Kálmán Petőcz, generálny riaditeľ Sekcie ľudských práv a rovnakého zaobchádzania, Úrad vlády SR
-	  Výbor pre národnostné menšiny a etnické skupiny vyslovil formou zásadného stanoviska súhlas s návrhom nariadenia vlády SR, ktorým sa mení a dopĺňa nariadenie vlády SR č. 221/1999 Z. z., ktorým sa vydáva zoznam obcí, v ktorých občania Slovenskej republiky patriaci k národnostnej menšine tvoria najmenej 20 % obyvateľstva a uložil predsedovi Výboru pre národnostné menšiny a etnické skupiny predložiť vláde Slovenskej republiky zásadné stanovisko.

Zoltán Szalay, Sekcia národnostných menšín, Úrad vlády SR
-	materiál bol vypracovaný v spolupráci s členmi Výboru pre národnostné menšiny a etnické skupiny, prostredníctvom trojstupňového procesu, boli oslovené všetky príslušné samosprávy a bola zvolaná odborná pracovná skupina, 
-	následne bol materiál opätovne konzultovaný s príslušnými samosprávami a takto premietnutý do návrhu nariadenia vlády SR.

V rámci diskusie:

Jozef Šimko, generálny riaditeľ Sekcie verejnej správy, Ministerstvo vnútra SR
-	Ministerstvo vnútra SR má zásadné pripomienky k predmetnému materiálu:
-	na vydanie predmetného nariadenia nie je zákonné oprávnenie a z tohto dôvodu odporúča rezort vnútra celý legislatívny postup zastaviť,
-	ustanovenie príslušného paragrafu, na základe ktorého sa uvedené nariadenie vydáva, nadobudne účinnosť až pri vydaní zoznamu obcí podľa zákona o používaní jazykov národnostných menšín, to je v roku 2021,
-	príloha k nariadeniu vlády neobsahuje názvy, ktoré už boli schválené - názov obce v jazyku príslušnej národnostnej menšiny, ktorý už raz bol kodifikovaný by mal zostať naďalej zachovaný, pretože nenastal objektívny dôvod na jeho zmenu,
-	v dôvodovej správe k návrhu nariadenia sa uvádza, že boli zohľadnené označenia obcí uvedené v prílohe zákona č. 191/1994 Z. z., avšak navrhované nové názvy v maďarskom jazyku nekorešpondujú s uvedenou prílohou zákona č. 191/1994 Z. z.,
-	pri vytváraní názvov obcí v jazyku národnostnej menšiny by mala byť zriadená názvoslovná komisia pozostávajúca z viacerých odborníkov z oblasti histórie a jazykovedcov, ktorí sú oprávnení vyjadriť sa k zmene už raz kodifikovaných názvov v jazykoch národnostných menšín,
-	upozornil aj na zvýšené náklady obcí, ktorých označenie názvu obce v národnostnej menšine bolo už ustanovené zákonom č. 191/1994 Z. z. a zmena doterajšieho názvu na nový názov obce v jazyku národnostnej menšiny bude znamenať zvýšené náklady na výmenu dopravnej značky s označením obce v jazyku menšiny,
-	príloha k nariadeniu vlády SR v časti Zoznam obcí, ktorých občania Slovenskej republiky patriaci k nemeckej, k ukrajinskej, k rusínskej, k rómskej národnostnej menšine tvoria najmenej 20 percent obyvateľstva neobsahuje pravdivé údaje,
-	upozornil, že v zrušenom zákone č. 191/1994 Z. z. bolo ustanovenie, že obce si mohli určiť názov obce v jazyku národnostnej menšiny obce. Avšak sa to nevzťahovalo na obce, ktorých názov bol zmenený v rokoch 1867 až 1918 a 1938 až 1945, keď mnohé obce dostali nový umelý celkom vymyslený úradný názov v období po rakúsko-maďarskom vyrovnaní v roku 1867. Z tohto dôvodu nie je opodstatnené zmeniť už raz kodifikované názvy obcí v jazyku menšiny na názvy obcí v jazyku menšiny z uvedeného obdobia. 

Natália Cehláriková, štátna tajomníčka, Ministerstvo kultúry SR
-	rezort predložil 8 zásadných pripomienok k návrhu nariadenia a má taktiež výhradu k skrátenému pripomienkovému konaniu, 
-	došlo aj k rozporu s legislatívnymi pravidlami vlády SR, rezort nesúhlasí s tvrdením, že materiál nebude mať vplyv na rozpočet verejnej správy, pretože v zmysle navrhovaného nariadenia bude potrebné, aby niektoré nové tabule pribudli a niektoré existujúce tabule boli vymenené za nové,
-	v dôvodovej správe – pri príprave zoznamu označení obcí v jazyku národnostných menšín – predkladateľ nespolupracoval s ministerstvom kultúry napriek tomu, že používanie jazykov národnostných menšín úzko súvisí s používaním štátneho jazyka, ktorý je v kompetencii ministerstva kultúry,
-	vyjadrila výhradu k prílohe k nariadeniu - Zoznam obcí a ich označení v prílohe návrhu nariadenia obsahuje množstvo závažných vecných a formálnych chýb,
-	ďalší rozpor je so zákonom o používaní jazykov národnostných menšín, pretože splnomocňovacie ustanovenie predmetného zákona nemožno použiť na vydanie nariadenia, pretože jeho platné znenie sa vzťahuje na obce s podielom 15 percent národnostnej menšiny,  pričom zoznam týchto obcí bude známy až po sčítaní obyvateľov v roku 2021,
-	vyjadrila ďalšie pripomienky, ktoré sa týkajú obsahových nedostatkov materiálu, teda o zavedenie nových maďarských označení obcí, o nahradenie existujúcich tradičných menšinových označení, umelými označeniami z obdobia rokov ´38 , ´45.

Rudolf Chmel, podpredseda vlády SR pre ľudské práva a národnostné menšiny 
-	v nadväznosti na vznesené pripomienky rezortov vnútra a kultúry uviedol, že sú predmetom medzirezortného pripomienkového konania, ktoré bude mať svoje pokračovanie v rozporových konaniach.

Kálmán Petőcz, generálny riaditeľ Sekcie ľudských práv a rovnakého zaobchádzania, Úrad vlády SR
-	možno konštatovať, že v zmysle Ústavy SR majú príslušníci národnostných menšín participatívne práva v otázkach, ktoré sa ich týkajú, 
-	časť obyvateľov tohto štátu, ktorá žije v niektorých obciach, ktoré boli nazvané v komunistickom režime umelými názvami, by mala mať označenie aj vo svojom názve, vo svojom jazyku, v tomto ohľade ide o elementárnu otázku úcty, rešpektu a aj nediskriminácie.

Rada vzala na vedomie zásadné stanovisko Výboru pre národnostné menšiny a etnické skupiny. Zástupcovia Ministerstva vnútra SR a Ministerstva kultúry SR zastúpení v rade oznámili, že naďalej trvajú na svojich zásadných pripomienkach vznesených v rámci prebiehajúceho medzirezortného pripomienkového konania.

BOD 5:

Kálmán Petőcz, generálny riaditeľ Sekcie ľudských práv a rovnakého zaobchádzania, Úrad vlády SR
-	voľba na post verejného ochranu práv sa uskutoční v NR SR dňa 7. decembra 2011,
-	uvedená problematika bola predmetom rokovania predchádzajúceho zasadnutia rady s tým, že odporúčanie rady nie je záväzné ani smerodajné pre NR SR,
-	rada je poradným orgánom vlády SR a plní aj úlohu koordinačného a participatívneho orgánu pre zástupcov občianskej spoločnosti a odbornej obce, má možnosť, resp. právo sa vyjadriť k tomu, aké kritériá by mala spĺňať osoba verejného ochrancu práv,
-	pracovná skupina rady vypracovala podrobnejšie kritériá, ktoré by mala osoba ombudsmana spĺňať, ktoré sú súčasťou predloženého návrhu uznesenia, 
-	schválené uznesenie rady bude slúžiť ako odporúčanie adresované poslancom a poslankyniam NR SR.

Rada prerokovala odporúčania pracovnej skupiny rady smerujúce ku špecifikácii kritérií voľby osoby verejného ochrancu práv, uvedených v § 4 ods. 2 písm. c) zákona č. 564/2001 Z. z. o verejnom ochrancovi práv v súvislosti s nadchádzajúcou voľbou verejného ochrancu práv v NR SR a prijala uznesenie č. 31, v ktorom poverila predsedu rady vypracovať otvorený list adresovaný poslancom a poslankyniam NR SR so stanoviskom rady podľa tohto uznesenia.
(Za: 17, Zdržalo sa: 4, Proti: 0) 

BOD 6:

Igor Bartho, generálny riaditeľ, Sekcia právna, konzulárna a služieb občanom, Ministerstvo zahraničných vecí SR
-	Opčný protokol k Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu bol prijatý v decembri 2002 a nadobudol platnosť v júni 2006. Slovenská republika zatiaľ k predmetnému protokolu nepristúpila z dôvodu nutnosti upraviť národnú legislatívu, článok 17 totiž vyžaduje, aby zmluvný štát najneskôr rok po ratifikácii vytvoril nezávislý národný preventívny mechanizmus pri predchádzaní mučenia na vnútroštátnej úrovni,
-	gestorom protokolu je Ministerstvo vnútra SR, ktoré predložilo v decembri 2009 návrh na podpis Opčného protokolu s výhradou ratifikácie do medzirezortného pripomienkového konania, materiál však neurčuje vytvorenie národného preventívneho mechanizmu a zatiaľ nebol posunutý do ďalšieho štádia legislatívneho procesu,
-	otázka národného preventívneho mechanizmu nie je definitívne doriešená a jej posudzovaním sa zaoberá rezort vnútra ako vnútroštátny gestor problematiky. 

Kálmán Petőcz, generálny riaditeľ Sekcie ľudských práv a rovnakého zaobchádzania, Úrad vlády SR
-	pri rokovaniach sekcie s Kanceláriou verejného ochrancu práv sa taktiež otvorila  otázka národného preventívneho mechanizmu, ktorý by mohol v budúcnosti existovať v rámci kancelárie verejného ochrancu práv.

Igor Bartho, generálny riaditeľ, Sekcia právna, konzulárna a služieb občanom, Ministerstvo zahraničných vecí SR
-	Opčný protokol k Dohovoru o právach dieťaťa vytvárajúci mechanizmus sťažností, bol prijatý v novembri 2011 a predpokladá sa, že na podpis bude otvorený v roku 2012, gestorom je Ministerstvo práce, sociálnych vecí a rodiny SR,
-	Opčný protokol k Medzinárodnému dohovoru o hospodárskych, sociálnych a kultúrnych právach ratifikoval prezident SR 31.10.2011.

Rada vzala na vedomie informáciu Ministerstva zahraničných vecí SR o stave ratifikácie vybraných medzinárodných dohovorov – Opčného protokolu k Dohovoru proti mučeniu a inému krutému, neľudskému alebo ponižujúcemu zaobchádzaniu či trestaniu, Opčného protokolu k Dohovoru o právach dieťaťa vytvárajúceho mechanizmus sťažností, Opčného protokolu k Medzinárodnému paktu o hospodárskych, sociálnych a kultúrnych právach.

BOD 7:

Igor Bartho, generálny riaditeľ, Sekcia právna, konzulárna a služieb občanom, Ministerstvo zahraničných vecí SR
-	Tretia periodická správa o implementácii Európskej charty regionálnych alebo menšinových jazykov v SR je spracovaná na základe podkladov rezortov, ako aj spolupracujúcich subjektov, bude predmetom rokovania vedenia rezortu zahraničných vecí a následne predložená na medzirezortné pripomienkové konanie,
-	správa bude predložená do vlády SR v decembri 2011.

Kálmán Petőcz, generálny riaditeľ Sekcie ľudských práv a rovnakého zaobchádzania, Úrad vlády SR
-	správa bola dňa 14. novembra 2011 prerokovaná aj na Výbore pre národnostné menšiny a etnické skupiny, ktorý ju schválil s pripomienkami členov a členiek výboru.

Rada vzala na vedomie informáciu Ministerstva zahraničných vecí SR o príprave Tretej periodickej správy o implementácii Európskej charty regionálnych alebo menšinových jazykov v SR

BOD 8:

Miroslav Pollák, splnomocnenec vlády SR pre rómske komunity, Úrad splnomocnenca vlády SR pre rómske komunity
-	informoval o príprave stratégie, ktorá má byť predložená Európske komisii v decembri 2011, 
-	stratégia bola vypracovaná v spolupráci so Svetovou bankou, s Nadáciou otvorenej spoločnosti, so ZMOSom, s rómskymi mimovládnymi organizáciami,
-	stratégia bola prezentovaná v Banskej Bystrici, v Prešove, v Košiciach, v Bratislave na stretnutí so samosprávami a s mimovládnymi organizáciami,
-	materiál bol predmetom rokovania Medzirezortnej komisie pre záležitosti rómskych komunít ako aj poradného orgánu splnomocnenca vlády,
-	hlavným cieľom materiálu je podporiť a doplniť procesy, ktoré budú smerovať k sociálnemu začleňovaniu rómskych komunít, k principiálnej inklúzii Rómov, 

k zastaveniu prebiehajúcich segregačných procesov a k zmene verejnej mienky voči rómskej menšine,
-	základné ciele stratégie boli dňa 14. novembra 2011 prerokované aj na Výbore pre národnostné menšiny a etnické skupiny.

Zuzana Kumanová, riaditeľka Odboru koncepcie, analýz a regionálnej koordinácie, Úrad splnomocnenca vlády SR pre rómske komunity
-	prezentovala konkrétne ciele stratégie,
-	stratégia je otvoreným dokumentom, do ktorého budú pribúdať argumentačné zdroje v podobe nových dát a budú rozpracovávané akčné plány pre jednotlivé oblasti,
-	Revidovaný akčný plán dekády na roky 2011 - 2015 bude slúžiť ako východiskový materiál, ako prvotné akčné plány v rámci stratégie. Z týchto akčných plánov sa zadefinovali aj ciele pre štyri oblasti - vzdelávanie, zamestnanosť, zdravie a bývanie,
-	okrem štyroch oblastí, ktoré vyžaduje Európska únia sa zadefinovali ďalšie tri oblasti, ktoré považujú za nevyhnutné na to, aby sa situácia v rómskych komunitách zmenila a zlepšila: oblasť uplatňovania nediskriminačného prístupu, teda rovnakého zaobchádzania; oblasť práce s verejnou mienkou a oblasť sprístupnenia finančnej inklúzie pre marginalizované rómske komunity,
-	stratégia tiež predpokladá, že budú definované ešte ďalšie oblasti, v ktorých je nevyhnutné načrtnúť politiky - oblasť rodovej rovnosti, oblasť bezpečnosti, oblasť posilnenia národnostného komponentu,
-	do konca roka bude stratégia pripravená v tých štyroch základných oblastiach a do marca 2012 sa plánuje vypracovanie akčných plánov aj pre tri ďalšie spomenuté oblasti.

Rada vzala na vedomie informáciu prezentovanú Úradom splnomocnenca vlády SR pre rómske komunity o Stratégii integrácie Rómov do roku 2020.

BOD 9:

Kálmán Petőcz, generálny riaditeľ Sekcie ľudských práv a rovnakého zaobchádzania, Úrad vlády SR
-	vláda SR schválila Návrh na vypracovanie celoštátnej stratégie ochrany a podpory ľudských práv v SR,
-	v najbližšom čase sa začnú práce na príprave stratégie, 
-	základný text vypracuje úrad podpredsedu vlády SR pre ľudské práva a národnostné menšiny, následne participatívnym procesom - zahrnutím odborníkov/odborníčok zo štátnej správy, z verejnej správy a z mimovládnych organizácií sa bude ďalej pracovať na materiáli, s tým že základný text by mal byť vypracovaný do marca 2012, termín predloženia stratégie je podľa uznesenia vlády SR september 2012. 

Rada vzala na vedomie Návrh na vypracovanie celoštátnej stratégie ochrany a podpory ľudských práv v Slovenskej republike, schválený vládou SR dňa 16. novembra 2011.

BOD 10:

Kálmán Petőcz, generálny riaditeľ Sekcie ľudských práv a rovnakého zaobchádzania, Úrad vlády SR
-	poskytol stručnú informáciu o otvorených otázkach štatútu rady,
-	upozornil na navrhovaný post tretieho podpredsedu rady z radov občianskej spoločnosti, vzhľadom na skutočnosť, že všetky výbory majú podpredsedu z komory občianskej spoločnosti,
-	uvedený návrh považuje za logický, užitočný, napr. z dôvodu zachovania kontinuity, napr. pri prechode volebných cyklov, ale aj z titulu zabezpečenia dostatočnej participatívnosti,
-	zvažuje sa aj prizývanie ďalších členov z titulu zabezpečenia väčšej reprezentatívnosti a participatívnosti rady, 
-	dodatok k štatútu bude po schválení radou postúpený na schválenie vláde SR. 

Rada prerokovala otvorené otázky Štatútu Rady vlády Slovenskej republiky pre ľudské práva, národnostné menšiny a rodovú rovnosť a prijala uznesenie č. 32 k zmene štatútu rady.

BOD 11:

Ľubica Zajacová, Sekcia ľudských práv a rovnakého zaobchádzania, Úrad vlády SR
-	informovala o odporúčaniach Riadiaceho výboru Európskeho roka aktívneho starnutia a solidarity medzi generáciami 2012, ktoré sformulovali členovia a členky riadiaceho výboru,
-	odporúčania sa týkajú predovšetkým uľahčovania vytvárania kultúry aktívneho starnutia v slovenskej spoločnosti, 
-	odporúčania boli členkám a členom rady zaslané elektronicky.

Rada vzala na vedomie informáciu o odporúčaniach pracovnej skupiny rady s názvom Riadiaci výbor ERAS 2012 k Európskemu roku 2012 pre štátnu správu, územnú samosprávu, sociálnych partnerov, mimovládne neziskové organizácie a vedecko-výskumné inštitúcie.

BOD 12:

Branislav Mamojka, podpredseda Výboru pre osoby so zdravotným postihnutím
-	prezentoval návrh na schválenie vyhlásenia SR, ktorým sa považuje za viazanú článkom 15 ods. 3 Európskej sociálnej charty (revidovanej) Rady Európy z roku 1996, ktorý bol predmetom rokovania Výboru pre osoby so zdravotným postihnutím,
-	odôvodnenie návrhu: pri ratifikácii charty uplatnila Slovenská republika výhradu, podľa ktorej sa považuje za viazanú len ods. 1 a 2 článku 15 charty a nie jej ods. 3 článku 15. Už v čase ratifikácie charty však existoval celý rad zákonov a predpisov podporujúcich plnenie článku 15 ods. 3 charty a následne boli prijaté ďalšie. Ratifikáciou Dohovoru OSN o právach osôb so zdravotným postihnutím prijala Slovenská republika záväzky, ktoré plne pokrývajú záväzky obsiahnuté v článku 15 ods. 3 charty; prijatie predkladaného návrhu nepredstavuje pre Slovenskú republiku nové záväzky, ale uvádza postoj Slovenskej republiky k článku 15 ods. 3 charty do súladu so súvisiacou slovenskou legislatívou a s Dohovorom OSN o právach osôb so zdravotným postihnutím.

Rada prijala uznesenie č. 33, v ktorom vyzvala ministra práce, sociálnych vecí a rodiny a ministra zahraničných vecí opätovne posúdiť a vypracovať stanovisko k možnosti pristúpenia SR k článku 15 ods. 3 Európskej sociálnej charty (revidovanej) Rady Európy z roku 1996 a na základe výsledkov zvážiť možnosť následného vyhlásenia viazanosti SR týmto ustanovením v termíne do 1. januára 2012. 

BOD 13a:

Miroslav Pollák, splnomocnenec vlády SR pre rómske komunity, Úrad splnomocnenca vlády SR pre rómske komunity
-	informoval o stiahnutí tlače 570 a o novej tlači 571, ktorá je v podstate až na malé odchýlky obsahovo nezmenená, 
-	upozornil na skutočnosť, že ide o pokus odstraňovať čierne stavby, ktoré nemajú šance byť rýchlo zlegalizované, keďže v minulosti o ne nebol požiadaný takýto súhlas, teda ide predovšetkým o orientáciu na rómske osady a rómske komunity,
-	poukázal na rozpor dvoch zákonov, resp. dvoch právnych postojov – ochrana súkromného vlastníctva na jednej strane a právo na bývanie na druhej strane, uvedený konflikt je riešený na úkor práva na bývanie, s vážnym dôsledkom, ktorým môže byť nekontrolované premiestňovanie Rómov po krajine. 

Ivan Šteruský, Úrad splnomocnenca vlády SR pre rómske komunity
-	priblížil právne výhrady Úradu splnomocnenca vlády SR pre rómske komunity k predmetnej novele,
-	v  novom návrhu sa napríklad zadefinovalo, že sa nebude vzťahovať na inžinierske stavby,
-	problematická je duplicita ustanovení § 88 písm. e) v poslaneckom návrhu zákona s § 88 písm. b) stavebného zákona,
-	v navrhovanej novele sa nachádza diskriminačný prvok, pretože spomínané písm. b) umožňuje legalizáciu stavby podľa § 88 písm. a) stavebného zákona, tak tento návrh ju vylučuje,
-	navrhovaná novela je v rozpore s čl. 12 ods. 1, 2 Ústavy SR, s ďalšími medzinárodnými právnymi normami, napr. s antidiskriminačnou smernicou 2000/43, 
-	cieľ navrhovanej novely zákona je v rozpore približne s 28 legislatívnymi a nelegislatívnymi aktmi EÚ,
-	navrhovaná novela nedodržiava zásady výstavby právnych noriem – t. j. legality, legitimity a proporcionality.

Rada vzala na vedomie stanovisko Úradu splnomocnenca vlády SR pre rómske komunity k poslaneckému návrhu a prijala uznesenie č. 34, v ktorom poverila predsedu rady, aby v rámci legislatívneho procesu uplatnil zásadné pripomienky Úradu splnomocnenca vlády SR pre rómske komunity k predmetnej novele.

BOD 13b:

Branislav Mamojka, podpredseda Výboru pre osoby so zdravotným postihnutím
-	otázka zverejňovania výziev Ministerstva školstva, vedy, výskumu a športu SR na predkladanie projektov v rámci Operačného programu Vzdelávanie v schéme 3.2 Zvyšovanie vzdelanostnej úrovne osôb s osobitými vzdelávacími potrebami bola prerokovaná dňa 10.11.2011 vo Výbore pre osoby so zdravotným postihnutím, ktorý prijal uznesenie č. 14,
-	predmetná výzva  bola v harmonograme výziev rezortu školstva na rok 2011 plánovaná na zverejnenie v novembri 2011, avšak nebola zverejnená,
-	výbor považuje realizáciu projektov v rámci uvedenej schémy za veľmi dôležitú pre zvyšovanie vzdelanostnej úrovne skupiny osôb so zdravotným postihnutím, v súlade s čl. 24 ods. 1 až 5 Dohovoru OSN o právach osôb so zdravotným postihnutím, ktorý Slovenská republika ratifikovala v júni 2010,
-	z uvedeného dôvodu výbor žiada vyhlásenie uvedenej výzvy pre všetky kraje, vrátane Bratislavského kraja, a to v najbližšom možnom termíne.

Rada prijala uznesenie č. 35, v ktorom vyjadrila súhlas s uznesením Výboru pre osoby so zdravotným postihnutím č. 14 zo dňa 10. novembra 2011 a poverila členku rady zastupujúcu Ministerstvo školstva, vedy, výskumu a športu SR obrátiť sa na Kanceláriu ministra školstva so žiadosťou o urgentné riešenie výzvy na predkladanie projektov v schéme 3.2 Zvyšovanie vzdelanostnej úrovne osôb s osobitými vzdelávacími potrebami.

BOD 13c:

Adriana Mesochoritisová, podpredsedníčka Výboru pre rodovú rovnosť
-	uviedla návrh uznesenia rady k nadviazaniu odbornej spolupráce Odboru riadenia a implementácie finančného mechanizmu EHP a NFM ÚV SR (finančný mechanizmus Európskeho hospodárskeho priestoru a Nórsky finančný mechanizmus) s Pracovnou skupinou „Násilie páchané na ženách“ Výboru pre rodovú rovnosť a mimovládnymi organizáciami pôsobiacimi v oblasti rodovo podmieneného násilia a ľudských práv žien, v oblasti obsahového zamerania prioritnej oblasti: Rodovo podmienené násilie (Finančný mechanizmus EHP a Nórsky finančný mechanizmus 2009 – 2014 ).

Oľga Pietruchová, riaditeľka Odboru rodovej rovnosti a rovnosti príležitostí a tajomníčka Výboru pre rodovú rovnosť
-	odbor rodovej rovnosti a rovnosti príležitosti rezortu práce sa aktívne podieľa na nastavovaní tohto programového dokumentu,
-	navrhla, aby pri prerokovaní uvedeného bodu programu bola na rokovanie rady prizvaná zástupkyňa/zástupca relevantnej sekcie Úradu vlády SR,
-	upozornila, že organizácie, ktoré sa podieľajú na príprave programu,  nemôžu z neho následne čerpať, lebo sa to považuje za konflikt záujmov. 

Rada prijala uznesenie č. 36, ktoré vypracovali členky rady - Adriana Mesochoritisová, Janka Debrecéniová a Šarlota Pufflerová, k nadviazaniu odbornej spolupráce a poverila predsedu rady iniciovať rokovanie s vedúcim Úradu vlády SR v predmetnej veci.

BOD 14:

Závery rokovania:

1.	Rada vzala na vedomie informáciu o priebehu a záveroch tretieho zasadnutia Výboru pre národnostné menšiny a etnické skupiny.
2.	Rada vzala na vedomie informáciu o priebehu a záveroch druhého zasadnutia Výboru pre seniorov.
3.	Rada vzala na vedomie informáciu o priebehu a záveroch druhého zasadnutia Výboru pre osoby so zdravotným postihnutím.
4.	Rada vzala na vedomie informáciu o priebehu a záveroch druhého zasadnutia Výboru pre rodovú rovnosť.
5.	Rada schválila Dodatok č. 2 k Štatútu Výboru pre národnostné menšiny a etnické skupiny (Uznesenie č. 29).
6.	Rada schválila Dodatok č. 2 k Štatútu Výboru pre rodovú rovnosť (Uznesenie č. 30).
7.	Rada vzala na vedomie zásadné stanovisko Výboru pre národnostné menšiny a etnické skupiny k Návrhu nariadenia vlády, ktorým sa mení a dopĺňa nariadenie vlády č. 221/1999 Z. z., ktorým sa vydáva zoznam obcí, v ktorých občania patriaci k národnostnej menšine tvoria najmenej 20 % obyvateľstva. Zástupcovia Ministerstva vnútra SR a Ministerstva kultúry SR zastúpení v rade oznámili, že naďalej trvajú na svojich zásadných pripomienkach vznesených v rámci prebiehajúceho medzirezortného pripomienkového konania.
8.	Rada prerokovala odporúčania pracovnej skupiny rady smerujúce ku špecifikácii kritérií voľby osoby verejného ochrancu práv, uvedených v § 4 ods. 2 písm. c) zákona č. 564/2001 Z. z. o verejnom ochrancovi práv v súvislosti s nadchádzajúcou voľbou verejného ochrancu práv v Národnej rade Slovenskej republiky. Rada prijala uznesenie č. 31 týkajúce sa kritérií voľby verejného ochrancu práv a poverila predsedu rady vypracovať otvorený list adresovaný poslancom a poslankyniam Národnej rady Slovenskej republiky so stanoviskom rady podľa tohto uznesenia.
9.	Rada vzala na vedomie informáciu Ministerstva zahraničných vecí SR o stave ratifikácie vybraných medzinárodných dohovorov – Opčného protokolu k Dohovoru proti mučeniu a inému krutému, neľudskému alebo ponižujúcemu zaobchádzaniu či trestaniu, Opčného protokolu k Dohovoru o právach dieťaťa vytvárajúceho mechanizmus sťažností, Opčného protokolu k Medzinárodnému paktu o hospodárskych, sociálnych a kultúrnych právach.
10.	Rada vzala na vedomie informáciu Ministerstva zahraničných vecí SR o príprave Tretej periodickej správy o implementácii Európskej charty regionálnych alebo menšinových jazykov v SR.
11.	Rada vzala na vedomie informáciu prezentovanú Úradom splnomocnenca vlády SR pre rómske komunity o Stratégii integrácie Rómov do roku 2020.
12.	Rada vzala na vedomie Návrh na vypracovanie celoštátnej stratégie ochrany a podpory ľudských práv v Slovenskej republike, schválený vládou SR dňa 16. novembra 2011.
13.	Rada prerokovala otvorené otázky Štatútu Rady vlády Slovenskej republiky pre ľudské práva, národnostné menšiny a rodovú rovnosť a prijala uznesenie č. 32 k zmene štatútu rady.
14.	Rada vzala na vedomie informáciu o odporúčaniach pracovnej skupiny rady s názvom Riadiaci výbor ERAS 2012 k Európskemu roku 2012 pre štátnu správu, územnú samosprávu, sociálnych partnerov, mimovládne neziskové organizácie a vedecko-výskumné inštitúcie.
15.	Rada prijala uznesenie č. 33, v ktorom vyzvala ministra práce, sociálnych vecí a rodiny a ministra zahraničných vecí opätovne posúdiť a vypracovať stanovisko k možnosti pristúpenia SR k článku 15 ods. 3 Európskej sociálnej charty (revidovanej) Rady Európy z roku 1996 a na základe výsledkov zvážiť možnosť následného vyhlásenia viazanosti SR týmto ustanovením v termíne do 1. januára 2012. 
16.	Rada vzala na vedomie stanovisko Úradu splnomocnenca vlády SR pre rómske komunity k Návrhu poslancov Národnej rady Slovenskej republiky Ľudovíta Kaníka, Kamila Homoľu, Štefana Kužmu a Ondreja Mateja na vydanie zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. Rada prijala uznesenie č. 34, v ktorom poverila predsedu rady, aby v rámci legislatívneho procesu uplatnil zásadné pripomienky Úradu splnomocnenca vlády SR pre rómske komunity k predmetnej novele.
17.	Rada prijala uznesenie č. 35, v ktorom vyjadrila súhlas s uznesením Výboru pre osoby so zdravotným postihnutím č. 14 zo dňa 10. novembra 2011 a poverila členku rady zastupujúcu Ministerstvo školstva, vedy, výskumu a športu SR obrátiť sa na Kanceláriu ministra školstva so žiadosťou o urgentné riešenie výzvy na predkladanie projektov v schéme 3.2 Zvyšovanie vzdelanostnej úrovne osôb s osobitými vzdelávacími potrebami.
18.	Rada prijala uznesenie č. 36, ktoré vypracovali členky rady - Adriana Mesochoritisová, Janka Debrecéniová a Šarlota Pufflerová, k nadviazaniu odbornej spolupráce Odboru riadenia a implementácie finančného mechanizmu EHP a NFM ÚV SR (finančný mechanizmus Európskeho hospodárskeho priestoru a Nórsky finančný mechanizmus) s Pracovnou skupinou „Násilie páchané na ženách“ Výboru pre rodovú rovnosť a mimovládnymi organizáciami pôsobiacimi v oblasti rodovo podmieneného násilia a ľudských práv žien, v oblasti obsahového zamerania prioritnej oblasti: Rodovo podmienené násilie (Finančný mechanizmus EHP a Nórsky finančný mechanizmus 2009 – 2014 ) a poverila predsedu rady iniciovať rokovanie s vedúcim Úradu vlády SR v predmetnej veci.

Rudolf Chmel, podpredseda vlády SR pre ľudské práva a národnostné menšiny 
-	na záver poďakoval prítomným za aktívnu účasť a ukončil rokovanie,
-	ďalšie zasadnutie rady sa uskutoční začiatkom roka 2012.